**FÁK NÖVÉNYVÉDELME**

Az Önkormányzat tulajdonában és kezelésében lévő közterületeken növényvédelmi munka végzését a növényvédelmi tevékenységről szóló 43/2010. (IV. 23.) FVM rendelet valamint az élelmiszerláncról és hatósági felügyeletéről szóló 2008. évi XLVI. Törvény alapján kell biztosítani.

1. Vadgesztenyefák növényvédelme vadgesztenyelevél aknázómoly, gombás fertőzés és atkák ellen.

A permetezést évente háromszor a károsító rajzásának figyelembe vételével (tojásrakása előtt) szükséges biztosítani. A vadgesztenyelevél aknázómoly rajzásának jelzésére szexferomon csapdát kell elhelyezni a Szmrecsányi Lajos Érsekkert területén, és a Petőfi Sándor utcában, melynek pontos helyéről a Megbízót tájékoztatni szükséges.

Mennyiségi adatok*: 825* db vadgesztenyefa permetezése.

**2. 50 db vadgesztenyefa növényvédelme injektálással.**

**3. Platánfák növényvédelme platán csipkéspoloska és apiognomónia gomba ellen**

A feladatkörön belül biztosítani szükséges egy lemosó permetezést (tavasszal vagy ősszel), valamint két alkalommal évközbeni permetezést a platán csipkéspoloska rajzásának figyelembe vételével, fertőzés függvényében.

Mennyiségi adatok: 117 db platánfa permetezése.

**4. Szívó-, rágó kártevők, kórokozók elleni védekezés**

A munkavégzés a Megbízó részéről kijelölt kapcsolattartóval előzetesen egyeztetve a kártevők, kórokozók megjelenésének függvényében történik.

***Általános követelmény:***

* A növényvédelmet I. osztályú kivitelben kell elvégezni a fertőzöttség megszüntetésével, a fertőzésmentesség fenntartásával.
* A munkavégzésről permetezési naplót kell vezetni és azt a permetezést követő 3 munkanapon belül eljuttatni a Megbízónak. A napló mellé csatolni szükséges a permetezést végző gépjármű GPS adatait. A Megbízót a permetezést követő munkanapon írásban kell tájékoztatni az elvégzett munkáról, pontos listát küldeni arról, hogy mely helyszíneken valósult meg a növényvédelmi tevékenység, tájékoztatást nyújtani az esetlegesen felmerült problémákról, akadályoztató tényezőkről.
* A védekezés megkezdése előtt a rajzásokat a Megbízott figyelemmel kíséri és a növényvédelmet a rajzásokhoz igazítva végzi el.
* A Megbízott felelős a vállalt munka szakszerű kivitelezéséért, valamint a növényvédelmi munka ideje alatt a terület vagyon- és létbiztonságáért. Teljes felelősséggel tartozik a munkákhoz jogosan igénybe vett saját személyzetének az Önkormányzat közigazgatási területén végzett minden tevékenységéért.
* A Megbízott a Megbízóval együttműködve rendszeresen ellenőrzi a növényvédelmi munkák hatékonyságát. Ha az ellenőrzés során azt tapasztalják, hogy a vegyszeres védekezés hatékonysága nem megfelelő, úgy a Megbízott köteles a növényvédelmi munkát garanciálisan elvégezni.
* Amennyiben a tevékenységet alvállalkozó bevonásával biztosítja a Megbízott, az alvállalkozó munkáját a Megbízottnak rendszeresen ellenőriznie kell és az esetlegesen szükségessé váló garanciális munkákra intézkedni az alvállalkozó felé.
* A munkavégzés minőségére vonatkozó lakossági és megrendelői észrevételekkel kapcsolatban a Megbízott köteles haladéktalanul tájékoztatást adni a Megbízónak, az esetlegesen szükséges garanciális munkákra intézkedni.
* A növényvédelemi tevékenységet jogszabályokban meghatározott engedéllyel, rendelkező személyek végezhetik.
* A munka végzése során egészségügyi és a kémiai biztonsági szabályokat maradéktalanul be kell tartani.
* A permetezésre, injektálásra csak olyan alvállalkozó bízható meg, aki engedélyezett szert használ és rendelkezik a munkavégzéshez, alkalmazott szer használatához szükséges hatósági engedéllyel, jogosultsággal. Ennek igazolására szolgáló dokumentumokat a Megbízónak a munkavégzés előtt be kell mutatni.
* A munkavégzéshez szükséges terület lezárásról a Megbízott gondoskodik.
* A permetezés technológiájánál a fák teljes magasságában a permetlé egyenletes eloszlását biztosítani kell.
* Közterületi növényvédelmi munkák végzésére III. kategóriás, nem mérgező, 0 munkavédelmi várakozási idejű, méhekre nem vagy mérsékelten veszélyes szerek használhatóak.
* A növényvédőszerek engedélyokirat előírásait szigorúan be kell tartania.
* A Megbízott a munkát a növényvédelmi szakhatóság előrejelzései, előírásai alapján, a Megbízó igényének figyelembe vételével végzi.
* A Megbízót, a Heves Vármegyei Kormányhivatal Növény és Talajvédelmi Osztályát, Népegészségügyi és Szakigazgatási Szervét, a Városi Rendőrkapitányságot, valamint a Közterület-felügyeletet a munkavégzésről 4 nappal előbb értesíteni kell.
* A lakosságot a munkavégzésről 4 nappal előtte értesíteni szükséges. A felhívást a helyi médiákban (tv, rádió, napilap) meg kell jelentetni, valamint az érintett utcákban, helyszíneken ki kell függeszteni. A nehezen, vagy lakossági, intézményi segítséggel megközelíthető helyszínek tekintetében előzetesen egyeztetni szükséges az érintettekkel.

***FELADAT TELJESÍTÉS DOKUMENTÁLÁSA***

A növényvédelmi tevékenységről a Megbízó köteles permetezési naplót vezetni és azt a permetezést követő 3 munkanapon belül eljuttatni a Megbízónak.

A permetezési naplónak tartalmaznia kell az elvégzett munka részletes leírását a pontos helyszínek megjelölésével, a felhasznált növényvédőszereket.

Megbízó megbízottja jogosult a feladatok teljesítését ellenőrizni.

Az ellenőrzési észrevételek alapján a Megbízott a hiányosságokat a Megbízó megbízottja által megállapított határidőig köteles pótolni.

Megbízott a jogosultságot igazoló dokumentumokat, engedélyeket köteles április 30.-ig benyújtani a Megbízónak.

Eger 2024. április

|  |  |
| --- | --- |
| ………………………………………  **Eger Megyei Jogú Város Önkormányzata**  *Képviseletében*  *Mirkóczki Ádám Polgármester*  ***Megbízó*** | ………………………………………  **„Városgondozás Eger” Ipari Kereskedelmi**  **és Szolgáltató Kft.**  *képviseletében*  *Eged István Renátó Ügyvezető Igazgató*  ***Megbízott*** |